נענע10 - קנו לעצמכם מתנה לחג - תרבות ובידור
עודכן 11:57 05/12/2007
"הפה והטלפיים" שבים עם אלבום ראשון מזה שש שנים והדר עוזרי ואוהד חיטמן מוציאים עוד סינגלים
הפה והטלפיים// זה (4:39)
להקת "הפה והטלפיים" תוציא בקרוב את אלבומה הרביעי "קליגרו", בדיוק לפי "קוד" הלהקה הראשון והידוע, על פיו תוציא הלהקה אלבום בכל שש שנים (האלבום הראשון, "בין הים והביצות" יצא ב-1989. עשו לבד את המתמטיקה, הקוד עובד). האלבום המלא עתיד לצאת בסוף השנה האזרחית, בעוד פחות מחודש.
רם אוריון, אוהד פישוף ואסף גיברון חולקים את ההרכב המעניין הזה שנותן לתרבות הישראלית שנינות אמנותית ומשהו ששווה לחכות לו. "זה", הסינגל הראשון מהאלבום, אמנם מנסה לשדר אווירה לא רצינית מדי, בהתבסס על ההפקה המוסיקלית הדלה שלא נראה שהושקעו בה יותר משתי דקות של חשיבה. לצדה, הטקסט כאן הוא פשוט מבריק. התעסקות נהדרת במה זה "זה", עם פירוט רחב בן 55 שורות של חיפוש מהותי.
מילים ולחן: הפה והטלפיים/ השיר ניתן להורדה בחינם באתר הבית של הפה והטלפיים עד יציאת האלבום
הדר עוזרי// גלים גבוהים (4:27)
הדר עוזרי משחררת סינגל שני מתוך אלבום הבכורה שלה, שכמו הסינגל שקדם לו, מחזק את התחושה שהאלבום הזה הוא פשוט משהו שהיא צריכה לעבור. התשתית האמנותית של האלבום מרגישה כמו פופ קל, נעים באוזן שמגיע עם זמרת צעירה ויפה, שנדמה שיכולה לעשות הרבה יותר עם הקול שלה.
זה לא שהיא לא משדרת אמינות. אין כאן תחושה שכל מה שמנסים לעשות זה לדחוף לכם לאוזן פופ מסחרי ורגוע שילווה אתכם בכבישים. זה אמנם גם לא הצעקה האחרונה בתחום האוונגרד, אלא בסך הכללי נדמה שעצם העבודה על האלבום הזה היא פועל יוצא של תכתיבי שוק הבידור של היום. יש כאן שיר געגועים לייט, לא עמוק מדי שלא מצליח ליצור הזדהות מלבד תחושה כללית שכל אחד בטח עובר כשהוא מתגעגע למישהו. אני, מכל מקום, מחכה לשיר הראשון שעוזרי תכתוב בעצמה, וזה ממש בסדר אם זה יהיה גם בעוד חמש שנים.
מילים: רוזנפלד/ לחן: רון רוזנפלד, גיא מזיג, אייל בוחבוט
אוהד חיטמן// חשבתי שיהיה רומנטי (3:18)
אוהד חיטמן משחרר גם הוא סינגל שני מאלבומו הקרוב, הפעם בשיתוף פעולה עם יואב גינאי, המחזיר אותי אל אלבום הבכורה של חיטמן שיצא לפני שנתיים. שם היתה אסופה של שירים רגישים ויפים, כמעט רובם מוצלחים, עם זרקור מיוחד על השיר "תפילין" שכתב עודד דישון, השיר היחיד שחיטמן לא היה חתום על מילותיו. זה גם היה השיר הכי קולע שם.
וזה לא שחיטמן לא יודע לכתוב – הוא יודע ועושה זאת ברגישות ונחישות – אלא שהחוויה מ"תפילין" השאירה אותי עם תקווה שהוא ייתן מקום גם לטקסטים של כותבים אחרים בקריירה שלו. אפרופו אוונגרד, גם גינאי איננו המהפכן המילולי שממנו תבואו הישועה לסיפור חדש. את סיפור האהבה כאן הוא כתב במטרה שייצא משהו יפה ורומנטי: "חשבתי שיהיה רומנטי, נשב לבד בבית קפה, כשמישהו סביבנו הופך את הכיסאות...נמות כמו משוררים, לשתי דקות קדושות ושוב יהיה לנו עצוב".
חיטמן ידע שזה ייצא רומנטי והלחן שכתב אכן משרת את הטקסט שקיבל. התוצאה הסופית יפה, בתוספת תמיר חיטמן, אחיו הצעיר, שתורם את קולו בטקסט בצרפתית אחרי הפזמון השני. בעיני, רומנטיקן חסר תקנה הוא אחד שלוחם למען עולם טוב יותר, כולל עולמו שלו. ספק אם זאת הזהות של הדמות בשיר, שניזונה בעיקר ממה שהעולם ופריז מכתיבים כרומנטי.
מילים: יואב גינאי/ לחן: אוהד חיטמן [צילום: אלעד וייסמן]
יונתן רזאל// ואני תפילתי (4:09)
יונתן רזאל הוציא לאחרונה את אלבום הבכורה שלו "סך הכל" (התו השמיני), שהתקבל בחום בתקשורת ובקרב כל חובב מוסיקה שאני פוגש. אכן מדובר במוסיקאי מוכשר במיוחד, בעל קול נעים ומרגש. גם רזאל שר מתוך האמונה ולא מסתכל עליה מהצד, בדרך שגורמת לי ללת קצת לאיבוד בתוך האלבום. יוצא דופן הוא "ואני תפילתי", שלצד יתר השירים באלבום מייצר, בעיניי, רגע אמיתי.
עדיין, משהו מאוד חסר. בקומוניקט המצורף לסינגל כותב רזאל כי השיר הוא "משהו מהתקופה המבולבלת והתמימה של אחרי הצבא...מעין שיר תפילה חילוני, משהו שבא מהמקום הכי לבד, אך עם זאת הכי פתוח וחשוף". בתשובה לכך, חיפשתי בשיר הזה מהכאב של הלבד, כעס או דרישה ולא רק ציפייה לאל שכבר יבוא. הלחן וההפקה המוסיקלית מספקים לסיפור הבלבול כאן עטיפה עגולה של ממתק, משהו שכמעט מבקש לסרס כל זעם שעלול להשתמע.
מילים: יונתן רזאל (ע"פ תהילים ס"ט י"ד)/ לחן: יונתן רזאל
ולסיום - אבי בללי
אני לא יודע אם יוצא לכם לראות את סדרת הדרמה החדשה "להוציא את הכלב" ב-Hot 3, אבל אתם חייבים לבדוק אותה לפחות פעם אחת בשביל לשמוע את הפסקול המרטיט והמצוין כל כך של אבי בללי.
לצד העובדה שהוא כותב שירים נהדר, כשרון הלחנת הפסקולים של בללי (האחרו מביניהם - "בטיפול", עוד פסקול מינימלי, מדויק ומופתי) הוא פן נוסף וחשוב באמן היוצר הנפלא הזה. הסדרה? יש שם משהו על יחסים, עוד לא הגיעו להארדקור. אבל תבואו בשביל הפסקול.